Document ID: 31984R3629

*****
ΚΑΝΟΝΙΣΜΟΣ (ΕΟΚ) αριθ. 3629/84 ΤΟΥ ΣΥΜΒΟΥΛΙΟΥ
της 19ης Δεκεμβρίου 1984
για το καθεστώς εξαγωγής ορισμένων απορριμμάτων και θραυσμάτων μη σιδηρούχων μετάλλων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2603/69 του Συμβουλίου της 20ής Δεκεμβρίου 1969 περί θεσπίσεως κοινού καθεστώτος εξαγωγών (1), όπως τροποποιήθηκε από τον κανονισμό (ΕΟΚ) αριθ. 1934/82 (2), και ιδίως το άρθρο 7,
τον κανονισμό (ΕΟΚ) αριθ. 1023/70 του Συμβουλίου της 25ης Μαΐου 1970 περί θεσπίσεως κοινής διαδικασίας διαχειρίσεως των ποσοστώσεων (3), όπως τροποποιήθηκε τελευταία από την πράξη προσχώρησης του 1979, και ιδίως το άρθρο 2,
την πρόταση της Επιτροπής,
Εκτιμώντας:
ότι, σύμφωνα με τον κανονισμό (ΕΟΚ) αριθ. 3685/83 (4), οι εξαγωγές απορριμμάτων και θραυσμάτων αργιλίου και μολύβδου, υπήχθησαν κατά το 1984 σε προηγούμενη άδεια εξαγωγής, η οποία εκδίδεται από τις αρμόδιες αρχές των κρατών μελών σύμφωνα με καθορισμένη διαδικασία· ότι το καθεστώς αυτό παύει να ισχύει στις 31 Δεκεμβρίου 1984· ότι είναι σκόπιμο να διατηρηθεί κατά το 1985 με σκοπό τη στενή παρακολούθηση των εξαγωγών των εν λόγω προϊόντων·
ότι, προκειμένου να αποφευχθούν δυσχέρειες εφοδιασμού όσον αφορά τις τέφρες και τα υπολείμματα χαλκού, καθώς και τα απορρίμματα και θραύσματα χαλκού, καθορίστηκαν κοινοτικές ποσοστώσεις κατά την εξαγωγή με τον κανονισμό (ΕΟΚ) αριθ. 3685/83· ότι οι ποσοστώσεις αυτές ισχύουν μέχρι τις 31 Δεκεμβρίου 1984· ότι καθίσταται αναγκαίο να διατηρηθούν κατά το 1985 και να αυξηθούν κατά τρόπο ώστε κατά την κατανομή τους η αύξηση να προέλθει από το κοινοτικό απόθεμα·
ότι οι υπολογιζόμενες ανάγκες συνιστούν κριτήρια για την κατανομή των εν λόγω ποσοστώσεων·
ότι οι διατάξεις που αφορούν τον έλεγχο της ενδοκοινοτικής διαμετακόμισης, που περιλαμβάνονται στον κανονισμό (ΕΟΚ) αριθ. 223/77 της Επιτροπής της 22ας Δεκεμβρίου 1976 περί των διατάξεων εφαρμογής και των μέτρων απλοποιήσεως του καθεστώτος κοινοτικής διαμετακομίσεως (5) εφαρμόζονται μόνον εφόσον τα μέτρα επιβολής των περιορισμών εξαγωγής προβλέπουν την εφαρμογή των διατάξεων αυτών·
ότι ζητήθηκε η γνώμη της επιτροπής που έχει συσταθεί βάσει του κανονισμού (ΕΟΚ) αριθ. 2603/69,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά τη χρονική περίοδο από την 1η Ιανουαρίου μέχρι τις 31 Δεκεμβρίου 1985, για τις κοινοτικές εξαγωγές απορριμμάτων και θραυσμάτων αργιλίου της διακρίσεως 76.01 Β του Κοινού Δασμολογίου και απορριμμάτων και θραυσμάτων μολύβδου της διακρίσεως 78.01 Β του Κοινού Δασμολογίου, απαιτείται η προσκόμιση άδειας εξαγωγής που χορηγείται από τις αρμόδιες αρχές των κρατών μελών. Η άδεια αυτή χορηγείται δωρεάν για κάθε ζητούμενη ποσότητα, με την επιφύλαξη των κατωτέρω διατάξεων.
2. Η άδεια εξαγωγής χορηγείται εντός ανωτάτης προθεσμίας δεκαπέντε εργασίμων ημερών από της καταθέσεως της αιτήσεως, κατόπιν προσκομίσεως από τον αιτούντα συμβάσεως πωλήσεως για το σύνολο των ζητουμένων ποσοτήτων.
Η άδεια ισχύει για χρονικό διάστημα δύο μηνών.
3. Κάθε κράτος μέλος ανακοινώνει στην Επιτροπή κατά τη διάρκεια του πρώτου δεκαπενθημέρου κάθε μήνα:
α) τις ποσότητες σε τόνους και τις τιμές των προϊόντων για τα οποία έχουν εκδοθεί άδειες εξαγωγής κατά τη διάρκεια του προηγούμενου μήνα·
β) τις ποσότητες σε τόνους των προϊόντων τα οποία έχουν εξαχθεί κατά τη διάρκεια του μήνα που προηγείται εκείνου που αναφέρεται στο στοιχείο α)·
γ) τις ποσότητες σε τόνους των προϊόντων των οποίων η επιτραπείσα ή πραγματοποιηθείσα εξαγωγή εντάσσεται στα πλαίσια εργασιών τελειοποιήσεως προς επανεξαγωγή ή επανεισαγωγή·
δ) τις τρίτες χώρες προορισμού.
Η Επιτροπή ενημερώνει σχετικά τα κράτη μέλη.
Άρθρο 2
Για το έτος 1985, θεσπίζονται οι ακόλουθες κοινοτικές ποσοστώσεις κατά την εξαγωγή:
(σε τόνους)
1.2.3 // // // // Κλάση
του Κοινού
Δασμολογίου
// Περιγραφή εμπορευμάτων
// Ποσότητες // // // // ex 26.03 // Τέφραι και υπολείμματα χαλκού και των κραμάτων του // 26 000 // ex 74.01 Δ // Απορρίμματα και θραύσματα χαλκού και των κραμάτων του // 37 000 // // //
Άρθρο 3
Οι ποσοστώσεις που καθορίζονται στο άρθρο 2 κατανέμονται σύμφωνα με τις υπολογιζόμενες ανάγκες.
Άρθρο 4
1. Δεν καταλογίζονται στο μερίδο του κράτους μέλους εξαγωγής οι εξαγωγές εμπορευμάτων που αναφέρονται στο άρθρο 2:
- όταν τα εμπορεύματα αυτά εξάγονται ως έχουν ή ως παράγωγα προϊόντα κατ' εφαρμογή της οδηγίας 69/73/ΕΟΚ του Συμβουλίου της 4ης Μαρτίου 1969 σχετικά με την εναρμόνιση των νομοθετικών, κανονιστικών και διοικητικών διατάξεων που διέπουν το καθεστώς τελειοποιήσεως προς επανεξαγωγή (1), εφόσον τα εμπορεύματα που πληρούν τους όρους των άρθρων 9 και 10 της συνθήκης δεν έχουν υπεισέλθει στην παραγωγή των εν λόγω παραγώγων προϊόντων.
Δεν επιτρέπεται προσφυγή στη διαδικασία συμψηφισμού στο ισοδύναμο·
- όταν τα εν λόγω εμπορεύματα, που δεν πληρούν τους όρους των άρθρων 9 και 10 της συνθήκης, εξάγονται μετά την υπαγωγή τους σε τελωνειακή εναπόθεση σύμφωνα με την οδηγία 69/74/ΕΟΚ του Συμβουλίου της 4ης Μαρτίου 1969 σχετικά με την εναρμόνιση των νομοθετικών, κανονιστικών και διοικητικών διατάξεων που διέπουν το καθεστώς της τελωνειακής εναποθέσεως (2), ή σε ελεύθερες ζώνες σύμφωνα με την οδηγία 69/75/ΕΟΚ του Συμβουλίου της 4ης Μαρτίου 1969 σχετικά με την εναρμόνιση των νομοθετικών, κανονιστικών και διοικητικών διατάξεων που διέπουν το καθεστώς της ελεύθερης ζώνης (3). Αν τα εμπορεύματα αυτά έχουν παραχθεί στο πλαίσιο καθεστώτος τελειοποίησης για επανεξαγωγή, πρέπει να τηρούνται οι όροι που αναφέρονται στην πρώτη περίπτωση.
Εφαρμόζονται οι διατάξεις του άρθρου 1 παράγραφος 3 στοιχεία γ) και δ).
2. Η προσωρινή εξαγωγή των εμπορευμάτων που αναφέρονται στο άρθρο 2 καταλογίζεται στο μερίδιο του κράτους μέλους εξαγωγής.
Εντούτοις, απόφαση που επιτρέπει τον μη καταλογισμό με χρησιμοποίηση του καθεστώτος που προβλέπεται στην οδηγία 76/119/ΕΟΚ του Συμβουλίου της 18ης Δεκεμβρίου 1975 σχετικά με την εναρμόνιση των νομοθετικών, κανονιστικών και διοικητικών διατάξεων που διέπουν το καθεστώς τελειοποιήσεως προς επανεισαγωγή (4), δύναται να εκδοθεί σύμφωνα με τη διαδικασία που προβλέπεται στο άρθρο 11 παράγραφοι 2 και 3 του κανονισμού (ΕΟΚ) αριθ. 1023/70, μετά από διαβούλευση με την επιτροπή τελωνειακών καθεστώτων τελειοποίησης του άρθρου 26 της οδηγίας 69/73/ΕΟΚ.
Άρθρο 5
Ο κανονισμός (ΕΟΚ) αριθ. 223/77 εφαρμόζεται για την κυκλοφορία στο εσωτερικό της Κοινότητας των προϊόντων που αναφέρονται στο άρθρο 2.
Άρθρο 6
Το Συμβούλιο καθορίζει σε εύθετο χρόνο, και σε κάθε περίπτωση πριν από τις 31 Δεκεμβρίου 1985, τα μέτρα τα οποία πρέπει να ληφθούν για την εξαγωγή των προϊόντων που αναφέρονται στα άρθρα 1 και 2, μετά τη λήξη του παρόντος κανονισμού.
Άρθρο 7
Ο παρών κανονισμός αρχίζει να ισχύει την 1η Ιανουαρίου 1985.
Εφαρμόζεται μέχρι τις 31 Δεκεμβρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1984.

Labels: 3
1